কোভিড: বাংলাদেশে এক দিনে সবচেয়ে বেশি মানুষের মৃত্যুর নতুন রেকর্ড
বাংলাদেশে করোনাভাইরাসের মহামারি শুরু হওয়ার পর থেকে সর্বোচ্চ সংখ্যাক মানুষের মৃত্যু হয়েছে গত ২৪ ঘণ্টায়। এই সময়ে কোভিডে আক্রান্ত হয়ে মারা গেছে ১১৯ জন।
এর আগে ১৯শে এপ্রিল দ্বিতীয় সর্বোচ্চ ১১২ জন মারা গিয়েছিল। ২৬শে জুনও ১০৮ জনের মৃত্যুর খবর দিয়েছিল স্বাস্থ্য অধিদপ্তর।
স্বাস্থ্য অধিদপ্তর থেকে প্রকাশিত সংবাদ বিজ্ঞপ্তিতে জানানো হয়, এ পর্যন্ত ভাইরাসটিতে আক্রান্ত হয়ে মৃত্যুর সংখ্যা দাঁড়িয়েছে ১৪ হাজার ১৭২ জনে।
করোনাভাইরাসে মৃত্যুর হার দাঁড়িয়েছে ১.৬০ শতাংশ।
গত ২৪ ঘণ্টায় মৃতদের মধ্যে পুরুষ ৭৫ জন এবং নারী ৪৪ জন। এদের মধ্যে হাসপাতালে মারা গেছে ১১৩ জন। আর চার জন বাড়িতে মারা গেছে। বাকি দুই জনকে মৃত অবস্থায় হাসপাতালে আনা হয়েছে।
স্বাস্থ্য অধিদপ্তরের তথ্য অনুযায়ী, গত ২৪ ঘণ্টায় ভাইরাসটিতে নতুন করে আক্রান্ত হয়েছে ৫২৬৮ জন।
গত চব্বিশ ঘণ্টায় ২৪ হাজার ৪০০টি নমুনা পরীক্ষা করে আক্রান্তের এই সংখ্যা পাওয়া যায়।
বাংলাদেশে এ পর্যন্ত ৮ লাখ ৮৮ হাজার ৪০৬ জনের দেহে করোনাভাইরাস শনাক্ত করা হয়েছে।
গত ২৪ ঘণ্টায় পরীক্ষার বিবেচনায় শনাক্তের হার ২১.৫৯ শতাংশ। আর সুস্থতার হার ৯০.৫১ শতাংশ।
এই সময়ে মোট সুস্থ হয়েছেন ২২৪৯ জন। আর এ পর্যন্ত আক্রান্ত হওয়ার পর সুস্থ হয়েছেন ৮ লাখ চার হাজার ১০৩ জন।

বাংলাদেশে করোনাভাইরাসের মহামারি শুরু হওয়ার পর থেকে সর্বোচ্চ সংখ্যাক মানুষের মৃত্যু হয়েছে গত ২৪ ঘণ্টায়। এই সময়ে কোভিডে আক্রান্ত হয়ে মারা গেছে ১১৯ জন।